70 फीसदी पेंशनर्स विवाद व संपत्ति बंटवारे से परेशान
जनपद पंचायत सभागृह में पेंशनर्स के लिए विधिक जागरूकता शिविर आयोजित किया गया। जिसमें न्यायाधीशों ने सबसे पहले पेंशनर्स से परिचय प्राप्त कर उनकी समस्याएं सुनीं। पेंशनर्स संघ के सचिव बीएल राय सहित करीब 10 पेंशनर्स और अधिवक्ता इस शिविर में शामिल हुए। सचिव राय ने बताया पेंशनर्स के पेंशन प्रकरणों में सबसे बड़ी परेशानी सेवा पुस्तिका का नियमित निर्धारण न हाेना है। इसके बाद कई पेंशनर्स आज घरेलू परेशानियों से जूझ रहे हैं। जिसमें सबसे ज्यादा परेशानी परिवार में संपत्ति बंटवारे की समस्या है। इसे लेकर 70 फीसदी बुजुर्ग परेशान हो रहे हैं। ब्लॉक में करीब 2, 300 पेंशनर्स हैं। जो पेंशन पर अपना परिवार चला रहे हैं। परेशानी यह होती है कि पुश्तैनी मकान उनके नाम नहीं होता जिससे बंटवारे में दिक्कतें होती है। जिसके कारण परिवार में कलह और झगड़े बढ़ जाते हैं। कैंप में अपर जिला एवं सत्र न्यायाधीश आरसी चौरसिया, न्यायिक मजिस्ट्रेट राजेश अग्रवाल, न्यायिक मजिस्ट्रेट पवन शंखवार, न्यायिक मजिस्ट्रेट सुरेश शर्मा ने वृद्ध पेंशनर्स को कानूनी मदद लेने की सलाह दी। उन्होंने कहा पेंशनर्स न्यायालय के समक्ष अपनी परेशानी रख सकते हैं।
कानून के दायरे में उनका निराकरण के लिए पहल की जाएगी। भरण पोषण के संबंध में बने कानून तथा राज्य सरकार द्वारा चलाई जा रही वृद्धावस्था पेंशन योजना के बारे में जानकारी प्रदान की गई। वृद्धजनों को उनके कल्याण के लिए राष्ट्रीय विधिक सेवा प्राधिकरण द्वारा जारी योजना के बारे में बताया। जनपद अध्यक्ष अर्चना साहू, सीईओ आरएन गुप्ता, सरकारी वकील सुनील चौधरी, अधिवक्ता संघ उपाध्यक्ष धर्मेंद्र नागवंशी सहित अधिवक्तागण उपस्थित रहे।
hin_Deva hin_Deva hin_Deva